梅尧臣
依韵和正仲重台梅花
芳梅何蒨蒨，素叶吐层层。
近腊寒犹劲，先春气已承。
冷香传去远，静静密还增。
有意常欺雪，无功合镂冰。
早烟笼玉暖，冻雨浴脂凝。
汉女新妆薄，燕姬瘦骨棱。
压枝唯恐折，簇萼似难胜。
神物终来护，江乡未解矜。
独奇心岂欲，寄远客何曾。
不见黄鹂度，宁防粉蝶凌。
月光临更好，溪水照偏能。
画轴开云雾，宫刀翦彩缯。
都无笔可衒，莫信巧堪凭。
丹杏尘多杂，夭桃俗所称。
故林尝渴望，大庾更愁登。
重和阳春曲，声辞猥媿仍。